《初发金陵夜泊龙湾寄茅山道士李方外》
元代·大欣

人生不必行万里，亦不愿读万卷书。愿为茅山十日客，山僧坐列群仙图。

大风扬旗出天阙，小峰万马争奔趋。俄顷波涛忽破碎，木末飞上金毕逋。

青书昼驰坛室静，玉鞭夜击闻传呼。去年独宿丹井下，天风拂地迎麻姑。

今年许入玉柱洞，谁遣旅食随樯乌。怀人吊古夜寂寞，寒江落月号猩鼯。

祖龙埋金王气歇，梁宫晋苑沈烟芜。想见云龙映朝日，山中宰相良非迂。

作者简介：（1284—1344）元僧。江州人，徙南昌，俗姓陈，号笑隐。九岁出家。博通经典，旁及儒家道流百氏之说。居杭州之凤山，迁中天竺，又主建康集庆寺。文宗天历初，被召赴阙，特赐三品文阶，授太中大夫。顺帝时受命校正《禅林清规》。有《蒲室集》。